દીકરો આવી પહોંચતાં અંબારામને જોઈ બોલ્યો, ‘કેમ કંઈ, શું કાગળિયું લઈને આવ્યા છો?’ અંબારામની વાચા પણ સિવાઈ ગઈ હોય તેમ એણે બોલ્યા ચાલ્યા વગર નોટિસનું કાગળિયું દીધું. દીકરો અંગ્રેજી ચાર સુધી ભણ્યો હતો એટલે એણે બોલ્યા વગર વાંચવા માંડ્યું. પતિનું મોં નિરાશ થયેલું જોઈ અમથી ડોસી પામી ગયાં હતાં કે કંઈ અશુભ સમાચાર છે. દીકરો વાંચી રહે તે પહેલાં ઉથલાવીને બે-ત્રણ વાર એમણે પૂછ્યું : ‘શું છે ભાઈ?’ દીકરો વાંચી લેતા ઉદ્વેગપૂર્ણ સ્વરે બોલ્યો : ‘શું છે, તે લૂગડાં ઉતારી નાહી નાખવાનું! મકાનો બાંધવા શિક્ષક સોસાયટી સ્થપાઈ છે. તેણે આપણી વાડીની સરકારમાં માગણી કરેલી અને સરકારે તે મંજૂર કરી. આપણને જણાવ્યું છે કે લૂગડાં ઉતારીને વાંચજો!’